arnastofnun/IGC-2024 huggingface dataset:
Lokið er hlustunartíma

Fyrir kosningar hlustaði ríkisstjórnin á kjósendur. “Það verður skoðað,” sagði Jóhanna Sigurðardóttir í síbylju. Eftir kosningar hlustar stjórnin ekki á kjósendur. Hún hlustar ekki stöðugt á kjósendur, bara rétt fyrir kosningar. Aðstæður eru samt ekki þannig, að hún geti leyft sér það. Hún þarf meðbyr almennings til að þjóðin verði samhent í erfiðleikum sínum. Þennan meðbyr hefur ríkisstjórnin ekki. Hún segir fólki nefnilega ekki, hvað hún ætli að gera. Hún hefur ráðagerðir sínar fyrir sig. Hún vill ekki tala um mál, fyrr en þau eru fullbúin. Þetta mun þjóðin ekki sætta sig við.
Þjóðnýting taps

Þegar frjálshyggjan hrundi, tók við ríkissósíalismi. Það er ekki núverandi ríkisstjórn að kenna, heldur vanhæfu ríkisstjórninni, sem þjóðnýtti bankana. Allt, sem síðan fylgdi, er smádót í samanburði og eðlilegt framhald. Fylgt er kennisetningunni um, að gróði skuli vera einkavæddur og tap skuli vera þjóðnýtt. Um þetta er ekki ágreiningur milli hægri og vinstri. Sósíalisminn, sem Engeyjarættin kvartar yfir þessa dagana, er ekkert annað en þjóðnýting taps. Viðskiptaberserkir sleppa að baki eignalausra einkahlutafélaga, en skattgreiðendur eru látnir taka á sig tapið. Án þess að vera spurðir.
Einkamál Gunnars Birgissonar

“Á hún að gjalda fyrir að vera dóttir mín?” Þannig spyr Gunnar Birgisson bæjarstjóri. Spilling hans er eins barnsleg og eðlileg og Framsóknarmanns. Hann sér í raun ekkert athugavert við framferði sitt: Fimmtíu milljón króna greiðslur fyrir hálfunnin og óunnin verk hjá Kópavogi. Auk greiðslna frá Lánasjóði námsmanna, þar sem Gunnar er formaður. Hann hefur ráðið Kópavogi frá ómunatíð, fyrst með Sigurð Geirdal sem lepp. “Sviðsstjórarnir sáu um þetta,” segir hann. Minnir á Jónínu Bjartmarz með tengdadótturina. Jónína kenndi spilltum Bjarna Benediktssyni nefndarformanni um ríkisborgararéttinn.
Sláið af helsjúk fyrirtæki

Nokkrir tugir fyrirtækja eru í gjörgæzlu bankanna. Einkum fyrirtæki, sem ekki er hægt að bjarga og má ekki bjarga. Tóku þátt í græðgisvæðingunni með því að steypa sér í vítahring skulda og ímyndaðra eigna. Útrásarfyrirtæki eða eignarhaldsfélög með pappírsbókhald í stað eigna. Eiga ekki tilverurétt í nýju Íslandi. Að svo miklu eða litlu leyti, sem í þeim var heilbrigður atvinnurekstur, er honum betur borgið á annan hátt. Í sjálfstæðum rekstri hjá nýjum eigendum og fyrst og fremst nýjum forstjórum. Helsjúkri fortíð pappírsfyrirtækjanna verður ekki slöngvað inn í heiminn, sem nú tekur við.
Eilíft Evróputuð Jóhönnu

Jóhanna Sigurðardóttir verður að hætta að tala um Evrópusambandið fyrir hönd ríkisstjórnarinnar. Hún á bara að tala fyrir sinn flokk. Vinstri græn hafa ekki samþykkt annað en að gera þetta að þingmannamáli. Þar í flokki er varla helmingur þingmanna fylgjandi viðræðum um aðild. Jóhanna verður að leita eftir þingmannafylgi, ef viðræður eiga fram að ganga. Hún má ekki fallast á að kaupa stuðning eins og Framsókn vill. Enginn kaupir heldur þá fullyrðingu Jóhönnu, að viðræður við sambandið séu þáttur í lausn brýnasta þjóðarvanda. Þetta eilífa Evróputuð hennnar grefur undan tiltrú fólks á ríkisstjórninni.
Borgarar sigruðu í eldhúsinu

Þingmenn Borgarahreyfingarinnar voru sigurvegarar eldhúsumræðna Alþingis um stefnuleysi ríkisstjórnarinnar. Birgitta Jónsdóttir vill láta menn sæta ábyrgð á hruninu. Annars trúi þjóðin ekki á aðgerðir stjórnvalda. Kallaði þær bómullaraðgerðir. Hótaði raunar annarri búsáhaldabyltingu. Pólitíkusar gleyma, að vanhæfu stjórninni var bylt af reiðum mannsöfnuði 21. janúar við bálköst ofan við Þjóðleikhúskjallarann. Nýju ríkisstjórninni hefur mistekizt að telja fólki trú um, að hún höndli vandræði þjóðarinnar rétt og gegnsætt. Hún hefur hvorki náð tökum á Fjármálaeftirlitinu né skilanefndum bankanna.
Icelandair gjaldþrota

Íslandsbanki tók yfir 42% hlut í Icelandair, þar sem félagið hætti að greiða af skuldum. Þetta jafngildir gjaldþroti. Reksturinn var tekinn yfir af ríkisbanka. Það kallast þjóðnýting Loftleiða og Flugfélagsins. Fyrstur á græðgisöld kom að þessu gælufyrirtæki samfélagsins útrásarvíkingurinn Hannes Smárason. Hann át það allt að innan. Síðan komu að sögunni Steingrímur og Karl Wernerssynir, sem einnig urðu frægir af veðsetningu bótasjóðs Sjóvá. Ennfremur Finnur Ingólfsson, skuggabaldur Framsóknar. Afleiðingin af fjandsamlegri árás útrásarvíkinga er milljarðatap, sem lendir á fátæklingum.
Vernda taumlausa ruglið

Borgarstjórinn og menntaráðherrann hafa tekið saman höndum um að fullgera tónlistarhöllina Svipvindastaði á torginu Alviðru. Samt sýna tölur höllina fara 650 milljónir króna fram úr áætlun. 650 milljónir króna. Öll á hún að kosta 25 milljarða króna fullbyggð. 25 milljarða í miðri kreppu. Þá er eftir að reka höllina í kreppu. Nær er að láta hana standa hálfbyggða til minnis um taumlaust rugl fyrrverandi ráðamanna og Björgólfs Guðmundssonar. Eins og Gedächniskirche í Berlín, minning um stríð. Þjóðin á nóg með að hreinsa upp gjaldþrot útrásarvíkinga, þótt þessari byrði verði létt af herðum hennar.
Fínn belgingur Haraldar

Belgingur er frábært veðurspákerfi, sem nú er innifalið í vefspám Veðurstofu Íslands. Það byggist á reiknilíkönum, sem Haraldur Ólafsson veðurfræðingur og félagar bjuggu til. Ég byrjaði að nota hana fyrir tveimur sumrum, þegar ég þurfti staðbundnar veðurspár vegna hestaferða. Belgingur sýnir, hvernig landslag hefur áhrif á veður, hvernig rigning leggst í fjöll, hverning fjöll móta veðurhæð. Í ofsa vorsins hef ég stundum þurft að flytja hesta milli Reykjavíkur og Suðurlands. Hef treyst á Belging til að segja mér, hvort fært verði með hestakerru undir Ingólfsfjalli. Netföng: belgingur.is, vedur.is
Obama fetar í spor Bush

Barack Obama hefur hindrað birtingu áður óbirtra pyndingamynda frá Abu Ghraib í Írak. Hann hefur endurvakið vafasama herdómstóla til að fjalla um mál fanga í Guantánamo. Hann hefur rekið hershöfðingja í Afganistan og ráðið annan, sem stjórnaði kúrekasveitum loftárása gegn almennum borgurum, Stanley McChrystal. Obama rekur sömu stefnu og George Bush með Ísrael og gegn Palestínu. Því meira sem við kynnumst Barack Obama, því meira er hann eins og George Bush. Ég sagði þetta raunar fyrir kosningar, þegar fæstir gátu vatni haldið yfir mannkynsfrelsaranum Obama. En flestir láta ljúga að sér.
Geðþótti og holtaþoka

Skilanefndir gömlu bankanna eru farnar að valda ríkisstjórninni vandræðum og munu leiða til skelfingar. Þær voru skipaðar af vanhæfri ríkisstjórn hægri flokkanna og endurspegla viðhorf gamalla tíma. Vinnubrögð þeirra eru fólki ekki gegnsæ. Ákvarðanir þeirra koma eins og fjandinn úr sauðarleggnum. Enginn sér nein rök út úr þeim. Allir sjá bara nakinn geðþóttann. Það var einmitt geðþóttinn og holtaþokan, sem byltingin í vetur átti að losa okkur við. En gerði ekki, af því að við tók ríkisstjórn sams konar kerfiskarla og áður voru við völd. Ríkisstjórnin verður strax að grípa í tauma skilanefnda.
Nýmiðlar segja fréttirnar

Salvör Gissurardóttir bendir í blogginu á notkun nýmiðla í banvænni pólitík Guatemala. Á YouTube er myndband, þar sem Rodrigo Rosenberg sakar Álvaro Colom forseta um morð á sér. “Ef þú ert að hlusta á þessa upptöku þá hef ég verið myrtur,” segir þar. Yfirvöld í Guatemala hafa handtekið twittara fyrir að hvetja til brotthvarfs úr viðskiptum við banka. Twitter.com nýtist í auknum mæli til andófs víða um þriðja heiminn. Ustream.tv sendir beint frá lögregluóeirðum gegn andófsfólki. Athyglisvert er, að hefðbundnir fjölmiðlar hafa þagað þunnu hljóði um uppþotin í Guatemala. Þar á meðal heimsblöðin.
Fáfróði landstjórinn

Landsstjóri Alþjóða gjaldeyrissjóðsins yfir Íslandi segir ekki hægt að lækka stýrivexti fyrr en krónugengið hækkar. Hann trúir, að vextir frá 15-20% sogi til sín peninga. 15% vextir kalli á minna fjármagn en 20% vextir geri. Hann telur bilið 15-20% virka á sama hátt og stýrivextir á bilinu 1-5%. Þetta er líklega kennt í áratuga úreltri hagfræði bankans, sem kennd er við skóla í Chicago og samkomulag í Washington. Sú hagfræði er öll dauð, kreppan drap hana. Fjármagn er hrætt núna, hreyfir sig ekki eftir breytingum á vöxtum. Fjármagn er hrætt við háa vexti. 5-20% vextir lifa í gagnslausu tómarúmi.
Velgengni blárrar gardínu

Gaman er, að íslenzkur söngur og íslenzk söngkona náðu öðru sæti í keppni evrópskra sjónvarpsstöðva. Þrátt fyrir bláu gardínuafgangana, svo notað sé orðalag Sverris Stormskers. Alþýðutónlist er líklega það eina, sem sameinar sundurleita álfu. Tónlistarsmekkur er ótrúlega svipaður um alla álfuna. Fallegt var, að Bretar og Hollendingar gáfu Íslandi fullt af stigum. Þótt þar í löndum séu ýmsir sárir út í Ísland vegna IceSave og annarra glæfra. Annað sætið spilar þannig pólitíska rullu. Og þarf ekki Evrópusambandið að taka sig á og smíða áætlun um betri útkomu sinna landa í þessari keppni?
Ósýnilegt gegnsæi

Ég sé ekki gegnsæið, sem ríkisstjórnin grobbar af. Ég sé hins vegar, að hún hindrar fólk í að sjá greinargerð um orsakir hrunsins. Ég sé, að hún heldur leyndu, hverjir eiga jöklabréfin svonefndu. Ég sé, að skilanefndir bankanna halda leyndum samskiptum sínum við einangraða hópa fjárfesta. Í stað þess að hafa sölu eigna á opnum markaði. Ég sé, að stjórnin tekur ekki saman lista yfir pólitíkusa og kúlufólk, sem fengu skuldir afskrifaðar í bönkunum fyrir bankahrunið. Ríkisstjórnin er svo harðlæst í krumpuðu hugarfari leyndar, að draga varð þingsályktunaruppkast um Evrópuaðild upp úr henni með töngum.
Grætur í þyrlunni

Kvótagreifinn, sem flýgur í þyrlunni sinni milli lands og Eyja, er auðvitað andvígur fyrningu kvótans. Magnús Kristinsson gæti þurft að minnka þyrluflug í sparnaðarskyni. Við erum fyrir löngu hætt að hlusta á grátinn í honum og öllum grátkór Landssambands íslenzkra útvegsmanna. Frá ómunatíð hef ég heyrt þindarlausan grátur útvegsmanna. Þeir gráta meira að segja, þegar þeir fara í þyrluflugi milli lands og Eyja. Þeir stálu kvóta þjóðarinnar og veðsettu hann til að geta tekið þátt í fjárhættuspili útrásarinnar. Þeir eiga ekki lengur neina viðskiptavild hjá þjóðinni. Við skulum losa þá við kvótann.
Spilling skilanefnda eykst

Forkastanlegt er lokað söluferli og önnur leyndarmál skilanefnda bankanna og annarra skiptastjóra. Tilraun skilanefndar Landsbankans til að velta stjórn Byrs er dæmi um þetta. Enginn fékk að vita um söluna á hlutafénu í Byr og augljóst var, að bankinn fjármagnaði hana. Því miður settu viðskiptaráðherra og forstjóri eftirlitsins kíkinn fyrir blinda augað. Það ýtir undir svipaða spillingu í skilanefndabransanum almennt. Fjárfestar kvarta um að fá ekki að vita um fyrirhugaða sölu eigna bankanna, aðeins útvaldir fái að vera með, jafnvel útvaldir framsóknarmenn. Ríkisstjórnin þarf að stöðva þetta rugl.
Óholl neytendasamtök

Neytendasamtök hafa ályktað gegn sykurtolli, telja hann auka útgjöld fólks. Ályktunin er sjálfvirkt viðbragð stofnunar, þar sem lítið er hugsað. Sykur er ekki bara neyzluvara, heldur einnig fíkniefni, sem eykur tannskemmdir, sykursýki og fjölda annarra sjúkdóma. Neytendasamtökin hafa ekki vakið athygli í vetur fyrir samstöðu með almenningi í hremmingum hans. Dapurt er, að samtökin skuli vakna til lífsins, þegar talað er um aðgerðir í þágu heilsunnar. Neytendasamtökin hafa lagt lóð sitt á vogarskál tannskemmda, sykursýki og fjölda annarra sjúkdóma. Við tökum því lítið mark á samtökunum.
Framsókn til sölu

Að gömlum sið ætlar Framsóknarflokkurinn að gera sér mat úr þingsályktun um viðræður við Evrópusambandið. Þingflokkurinn hefur auðvitað enga samvizku til að fara eftir. Í staðinn reynir hann að selja atkvæði sitt. Hann reynir að semja um önnur mál í leiðinni. Til dæmis það þjóðþrifamál, að hann fái stærra fundaherbergi á Alþingi en honum ber samkvæmt stærðinni. Einnig tala þeir enn um 20% niðurfellingu skulda auðmanna og víkinga, sem kolfelld var í þingkosningunum. Framsókn er alltaf sjálfri sér lík. Hún gengur kaupum og sölum, jafnvel fyrir opnum tjöldum.
Gott uppkast um Evrópu

Gott er uppkastið að umsókn um viðræður um aðild að Evrópu. Þar eru nokkrir fyrirvarar, sem ættu að fullnægja mörgu efasemdarfólki. Flestir fjalla þeir um forræði Íslands yfir auðlindum lands og sjávar. Nokkrir fjalla um forræði Íslands yfir félagslegum markaðsbúskap að hætti Norðurlanda. Þeir eru góðir, því að Evrópusambandið hefur rambað í átt til frjálshyggju. Það stafar af óhæfilegum samgangi embættismanna sambandsins og þrýstihópa fyrirtækja. Uppkastið er fullnægjandi form fyrir Alþingi til meðferðar út frá samvizku hvers þingmanns án tillits til flokkshollustu. Þeir ættu að samþykkja þetta.
Sex mánuðir og 24 kíló

Nú er niðurstaðan fengin, sex mánuðir liðnir og 24 kiló farin, meira en ráð var fyrir gert. Enginn matarkúr og engin gerviefni, engin stólpípa og ekkert herbalife, engir töfrar og engir fakírar. Fór fyrst í mánuð á Heilsustofnun NLFÍ í Hveragerði. Lærði þar að borða ekkert milli mála og fá mér ekki aftur á diskinn. Lærði þar að stunda daglega líkamsrækt. Hélt þessari forskrift, þegar heim var komið. Geri ráð fyrir, að rýrna hægt og lítið til viðbótar, en átakinu er lokið. Nú kemur að erfiða þættinum: Að viðhalda árangrinum. Í þeim þætti bila flestir. Þeirra bíður aðeins að ná aftur allri fyrri þyngd.
Wernerssynir og Sjóvá

Wernerssynir voru svo ósvífnir, þegar þeir áttu Milestone, að þeir veðsettu bótasjóð tryggingafélagsins Sjóvá. Eins og að veðsetja fjöregg fyrirtækis. Eins og að lífeyrissjóðir veðsettu inneign lífeyrisþega. Bræðurna vantaði fé til að fjármagna græðgina og fundu það í bótasjóði, sem átti að tryggja skuldbindingar tryggingafélags. Vegna þessa rambar Sjóvá á barmi hruns. Það er ekki Wernerssonum að þakka, ef unnt verður að breyta rekstri Sjóvá þannig, að það geti staðið við skuldbindingar sínar. Þetta er dæmi um, að þar vex hvergi gras, þar sem útrásarvíkingar fóru eins og logi yfir akur.
Erfðabreyttur matur merktur

“Tryggja að erfðabreytt matvæli séu merkt þannig að neytendum sé ljóst innihald matvæla við innkaup.” Þannig hljóðar málsgrein í sáttmála nýju ríkisstjórnarinnar. Hún stefnir að sama rétti Íslendinga og annarra þjóða Evrópu. Að við fáum að vita, hvað við erum að kaupa og hvað við erum að borða. Árum saman hafa hagsmunaaðilar í erfðabreyttum matvælum barizt gegn því, að almenningur öðlist þennan rétt. Hér er ekki verið að banna eitt né neitt. Aðeins verið að tryggja, að fólk viti, hvað það er að láta ofan í sig. Ég hef lengi mælt með, að erfðabreytt matvæli verði merkt sem slík.
Fréttaleki Útlendingastofnunar

Allir góðir menn frá Alsír eiga yfir höfði sér dóm þar í landi. Alsír er grimmt lögregluríki, þar sem tugþúsundir sitja inni fyrir pólitískar sakir. Útlendingastofnunin hér slær billegar keilur, þegar hún lekur í vinsamlega fjölmiðla, að Mansri Hichem í hungurverkfallinu sé sakamaður frá Alsír. Þessi fréttaleki er mjög í stíl Útlendingastofnunar, jóðlar í mannvonzku undir stjórn Hauks Guðmundssonar. Ekkert er óeðlilegt við, að landflótta Alsírbúar séu af þarlendum stjórnvöldum sakaðir um tiltekna glæpi. Það er bara venjan þar. Hvenær verður þessi ógeðfellda Útlendingastofnun hreinsuð?
Skattleggjum sykur og gos

Ég er sammála Ögmundi Jónassyni heilbrigðisráðherra. Sykur á að skattleggja eins og hverja aðra óhollustu og hvert annað fíkniefni, til dæmis áfengi. Og ekki má gleyma, að skattleggja líka aspartam, sykurlíkið, sem notað er í marga gosdrykki. Einfalt er að byrja á að skattleggja gosdrykki og nota tekjurnar til að koma upp ókeypis tannlækningum fyrir börn. Tíunda hvert barn býr við afar slæma tannheilsu, hærra hlutfall en í nálægum ríkjum. Af þeim býr nokkur hluti við slíka fátækt, að kostnaður við tannviðgerðir er óbærilegur. Munum, að Íslendingar drekka hálfan lítra af gosi á mann á dag.
Fáir uppnæmir fyrir rökum

Auðunn Arnórsson blaðamaður hefur skrifað ágætt kver fræðilegt um aðild Íslands að Evrópusambandinu. Það er vel og skilmerkilega skrifað, gott fyrir þá, sem vilja kynna sér málið. Eins og nánast allar bækur og ritgerðir mælir það með aðild. Ég fellst alveg á röksemdafærslu höfundar. Það munu kjósendur hins vegar ekki gera. Íslendingar hafa aldrei verið uppnæmir fyrir rökum. Þeir byggja ákvarðanir sínar á orðhengilshætti. Þótt allir fræðimenn og hugsuðir landsins leggi saman, munu Íslendingar fella aðild í þjóðaratkvæði. Þeir munu aldrei kaupa rök um, að auðlindum sjávar verði ekki rænt af okkur.
Eitraður gjaldeyrissjóður

Alþjóða gjaldeyrissjóðurinn á mikla sök á stjórnleysinu í Pakistan. Harðir skilmálar hans hafa komið niður á almenningi. Þeir hafa leitt til stuðnings við talibana og aðra stjórnarandstæðinga. Herfræðingar telja Pakistan vera mestu púðurtunnu samtímans. Nú hefur sjóðurinn sætt sig við, að halli á ríkisbúskap Pakistans megi fara úr 3,4% í 4,6%. En sjóðurinn neitar að sætta sig við lægri stýrivexti. Hljómar kunnuglega? Á sama tíma er Alþjóða gjaldeyrissjóðurinn að ýta Lettlandi á brún byltingar með óraunhæfum kröfum um lokun sjúkrahúsa og fleira í frjálshyggjustíl. Þetta er eitraður sjóður.
Geta ekki sagt nei takk

Geta ekki sagt nei takkTalið um unninn fisk og óunninn sýnir, hversu miklir rugludallar Íslendingar eru. Þeir taka engum rökum og byggja ákvarðanir sínar á orðhengilshætti. Dýrasti fiskur í heimi er óunninn. Þú kemur á veitingahús, færð að velja ferska fiskinn sjálfur og borgar hæsta verð. Frystur fiskur er hins vegar í hitakössum í fangelsum og skólum, þar sem kúnnarnir geta ekki sagt nei takk. Hér á landi er talað af einstæðri fávísi um unninn fisk sem eftirsóknarverða gæðavöru. Ruglið er meira að segja komið inn í sáttmála ríkisstjórnarinnar. Hún slær um sig með því að segjast vilja stuðla að meiri vinnslu sjávarafla.
Skipt um sökudólg

Spunakarlar skilanefndar, fjármálaeftirlits og viðskiptaráðherra hafa komizt að samkomulagi um að hengja Eggert Pál fyrir Lárus. Yfirlögfræðingurinn lék einleik, segja þeir, en ekki formaður skilanefndar Landsbankans. Þótt komið hafi í ljós tölvupóstur, sem sýnir frumkvæði Lárusar Finnbogasonar. Eðlilegt framhald af þessari útskiptingu sökudólgs er, að Eggert Páll Ólason verði rekinn. Enginn getur verið yfirlögfræðingur í ríkisbanka eftir að hafa leynt gerðum sínum fyrir skilanefnd. Málið er brottrekstrarsök beggja, hvor sem tekur á sig sökina, yfirlögfræðingurinn eða skilanefndarformaðurinn.
Nýtt andlit eftir kosningar

Stjórnarflokkarnir hafa eftir kosningar misst áhugann á ýmsum umbótum. Þeir vilja ekki lengur uppræta spillingu. Samanber áhugaleysið á spillingunni í skilanefnd Landsbankans og Fjármálaeftirlitinu. Græðgisvæðingin lifir því enn góðu lífi í stjórnkerfinu. Stjórnarflokkarnir vilja ekki lengur knýja fram stjórnlagaþing. Nú tala þeir bara um ráðgefandi stjórnlagaþing rétt eins og Sjálfstæðisflokkurinn gerði fyrir kosningar. Stjórnarflokkarnir hafa engan áhuga lengur á að opna ýmis gögn fyrir almenningi. Fyrir kosningar lofuðu þeir að birta gögn um bankahrunið, en nú hafa þeir steingleymt slíku.
Farsælast að treysta engu

Ég hafði áratugum saman atvinnu af því að treysta ekki orðum viðmælenda. Vandist snemma á að trúa engu, enda reyndist það farsælast í starfi. Varð því ekkert hissa í upphafi þessa árs, þegar þjóðin tók upp á að treysta ekki orðum landsfeðra. Mér fannst það seint í rassinn gripið, en betra er þó seint en aldrei. Nú er staðan þannig, að gamla traustið er alveg horfið. Friðrik Sophusson segir Landsvirkjun eiga nægar lánalínur til frambúðar. Þá flissar fólk bara og segir: Alveg sama og bankarnir sögðu daginn fyrir hrunið. Áratugi tekur að vinna fyrir trausti að nýju. Ef það verður reynt.
Fyrirlíta fólkið

Lárus Finnbogason, formaður skilanefndar Landsbankans, lætur dögum saman ekki ná í sig. Hann svarar engu um undarlegt ferli sölumáls hlutabréfa í Byr. Hann fyrirlítur fólkið í landinu, telur sig ekki skulda því neinar skýringar. Gunnar Þ. Andersen, forstjóri Fjármálaeftirlitsins, var dagstund að hvítþvo Lárus og skilanefndina af undarlegu málsferli. Fyrirlítur fólkið í landinu, telur sig ekki skulda því neinar skýringar. Gylfi Magnússon ráðherra var andartak að hvítþvo skjólstæðing sinn í Fjármálaeftirlitinu. Fyrirlítur fólkið í landinu, telur sig ekki skulda því neinar skýringar.
Tvenn mistök kerfiskarls

Gylfi Magnússon viðskiptaráðherra hefur gert tvenn mistök, sem gera hann marklausan. Í fyrsta lagi réð hann Gunnar Þ. Andersen sem forstjóra Fjármálaeftirlitsins. Gunnar kattarþvoði skilanefnd Landsbankans út af sölunni á hlutafé í Byr. Án þess að taka á staðreyndum, sem birtar höfðu verið um málið. Í öðru lagi gaf Gylfi Gunnari syndakvittun fyrir þessa máttlausu meðferð málsins. Þar með tók Gylfi hneykslið á sig. Ég hef enga trú á, að hann hafi efni á þessari billegu afgreiðslu. Það er að síast inn hjá okkur, að kerfiskarlar spillingar standi saman, Gylfi, Gunnar og Lárus.
Kattarþvottur á spillingu

Fjármálaeftirlitið hefur gefið skilanefnd Landsbankans syndakvittun. Það hefur samt ekki svarað neinni spurningu, sem risið hefur vegna málsins. Það hefur ekki útskýrt misræmi milli yfirlýsinga nefndarmanna og spunakarls nefndarinnar. Hefur ekki útskýrt, hvernig örlagafundur nefndarinnar var haldinn. Fyrir eða eftir sjónvarpsfréttir, á einhverjum stað eða í síma? Almenningur verður bara að gera upp við sig, hvort það treystir eftirlitinu í þessu máli. Ég hef gert það upp fyrir mitt leyti: Spillt Fjármálaeftirlit undir nýjum forstjóra hefur kattarþvegið gerspillta skilanefnd Landsbankans.
Skilanefnd þurrkar fingraför

Skilanefnd Landsbankans þurrkar fingraför sín af Byrs-málinu, meðan stjórn landsins dansar menúett á Akureyri. Skilanefndin kennir starfsfólkinu um svindlið til að fría Lárus Finnbogason formann af því. Greinilegt er, að skilanefndin hefur múrað fyrir dyr og glugga til að bjarga því, sem bjargað verður. Öll fór hreingerningin í gang, þegar Stöð 2 birti fréttina af sölu bréfa í Byr, sem aðrir nefndarmenn könnuðust ekki við. Greinilegt er, að nefndin ætlar að sleppa með kattarþvott. Hún hyggst láta eins og ekkert hafi gerzt. Og ríkisstjórnin lætur vinnubrögð græðgisvæðingarinnar viðgangast.
Gisting í spéspeglasal

Skrítnasta gisting í heimi er á Propeller Island City Lodge í Charlottenburg í Berlín. Þar er hægt að gista í spéspeglasal, í virkisturni, í herbergi með skýjaþykkni, í silfurmusteri, í herbergi með bröttu gólfi. Eða í fangaklefa, í líkkistu í grafhvelfingu, í grænbólstruðu herbergi fyrir geðsjúklinga. Eða í loftbelg, sem er áfastur hótelinu. Jafnvel í herbergi, þar sem húsgögnin eru límd við loftið, sem veldur svima. Gistingin kostar 75-115 evrur á nóttina. Sjáið myndir af herbergjum á www.propeller-island.com. Alls staðar er hægt að gera sér pening úr frjóu hugmyndaflugi.
Græðginni var ekki útrýmt

Ég hef nokkrum sinnum efast um skilanefndir bankanna. Þær voru skipaðar af vanhæfri spillingarstjórn Sjálfstæðis og Samfylkingar. Vöktu strax athygli fyrir gráðuga sjálftekt í þóknun. Leyniviðskipti formanns skilanefndar Landsbankans vegna Byrs eru þáttur málsins. Ég hef líka nokkrum sinnum efast um nýju bankastjórana þrjá vegna ýmissa mála. Staðreyndin er, að græðginni var ekki útrýmt við fall vanhæfu ríkisstjórnarinnar. Ég hef líka efast um rannsóknarnefnd Alþingis, skipaða á þeim tíma. P.S. Nú er klukkan nærri tíu á þriðjudagsmorgni og Lárus Finnbogason hefur ekki enn sagt af sér.
Leyniviðskipti í skilanefnd

Stöð 2 kom í gær upp um leyniviðskipti formanns skilanefndar Landsbankans með stofnfjárhluti í Byr sparisjóði. Í framhaldi lét skilanefndin kaupin ganga til baka. Lárus Finnbogason nefndarformaður er jafnframt endurskoðandi kaupandans, Reykjavík Invest. Það er í eigu þekkts braskara Framsóknar, Arnars Bjarnasonar, sem var rekinn frá MP banka. Sýndarviðskipti upp á rúmlega hálfan milljarð króna að hætti fjárglæframanna eru á ferðinni. Þetta er sala ríkiseigna, sem fór samt ekki fram fyrir opnum tjöldum, var hvergi auglýst. Gömlu vinnubrögðin eru enn á fullu í spilltum skilanefndum. Lárus Finnbogason verður að hætta strax sem formaður skilanefndar Landsbankans.
Tannskemmdir frjálshyggjunnar

Tannlækningar hafa jafnan verið utan sjúkrasamlags. Ríkið hefur tekið lítinn sem engan þátt í kostnaði við tannlækningar. Skólatannlækningar voru lagðar niður á velgengnisárum frjálshyggjunnar. Nú er sannleikurinn kominn í ljós. Börn með tannpínu fara ekki til tannlæknis vegna kostnaðar. Þau eru svæfð á kvöldin með gráti og verkjalyfjum. Foreldrarnir hafa ekki ráð á tannlækni. Enginn getur útskýrt, hvers vegna tennur teljast ekki með öðrum líkamshlutum í tryggingakerfinu. Væntanlega afnemur vinstri stjórnin misjafnan aðgang barna að tannlækningum. Afnemur hinn illa arf frá tíma frjálshyggjunnar.